Así se concretou mediante a firma dun convenio entre a directora de Turismo de Galicia, Nava Castro, e a alcaldesa de Lobios, María del Carmen Yáñez Salgado.\nA directora de Turismo de Galicia, Nava Castro, e a alcaldesa de Lobios, María del Carmen Yáñez Salgado, asinaron un convenio de colaboración en virtude do cal, Turismo de Galicia achegará 59.500 euros para a rehabilitación do entorno da ermida de Santa Lucía.\nPreténdese así pór en valor esta capela, que forma parte do patrimonio histórico-artístico e etnográfico do concello de Lobios, e tamén acondicionar o espazo natural de Riocaldo, un destacado punto termal desta comarca da Baixa Limia.\nAs actuacións na contorna da Capela incluirán a demolición e retirada de pavimentos para a colocación doutros novos e instalación de canalizacións, nova iluminación do entorno e colocación de bancos e plantación de elementos arbóreos, entre outros.\nDeste xeito, posibilitarase o uso deste espazo público e a promoción de actividades culturais, recreativas e artesanais nesta zona de elevado valor termal. E é que a capela está situada no entorno de Riocaldo, que debe o seu nome á temperatura das súas augas, que se elevan pola aportación de varios mananciais termais no seu recorrido, no que se encontran os Baños de Riocaldo, cun balneario e piscinas de augas fumeantes.\nGran valor termal\n“Ao recuperar a contorna da zona buscamos atraer un turismo de calidade á área termal de Lobios, coa intención de garantir que os visitantes poidan gozar deste espazo natural, de extraordinario valor grazas á temperatura e as propiedades das súas augas”, explicou Nava Castro.\nRecordando o destacado papel de Lobios no termalismo en Galicia indicou tamén que convenios como o asinado hoxe “axudarán a consolidar a súa fortaleza termal e estimulará así o potencial económico da comarca”.\nermida de Santa Lucía, Lobios, portada, rehabilitación


Tags Ensino - BNG - Bloque Nacionalista Galego\nO BNG aposta por un maior apoio ao ensino público\nLucía Santos afirma que “o BNG ven denunciando constantemente os recortes que o goberno de Feijóo veu aplicando nos últimos anos no ensino público. E lamentamos que mentres todo isto acontece, o PP de María Ramallo ponse de perfil unha vez máis.”\nO BNG rexeita a proposta de zonificación da Consellaría de Educación\nLucía Santos afirma que "a Consellaría de Educación debería velar pola calidade e bo funcionamento dos centros de ensino público e non continuar recortando unidades."\nA Portavoz Municipal do BNG engade que "perante a crise demográfica, a Consellaría de Educación debería dar prioridade absoluta á conservación de unidades nos centros públicos e reducir a oferta de prazas dos centros privados concertados."\nO BNG aposta por un ensino público de calidade\nLucía Santos anuncia que o BNG “iniciará unha rolda de contactos coas equipas directivas e coas ANPAS dos centros públicos de ensino do noso concello, para manifestar o apoio do BNG ao ensino público e coñecer de primeira man as principais necesidades dun servizo público esencial”.\nO BNG considera insuficiente a actuación do goberno local na defensa da EEI “Nosa Señora do Carme”\nLucía Santos solicita unha maior implicación do goberno local e a convocatoria, por vía de urxencia, do Consello Escolar Municipal.\nPaulo Ríos avanza iniciativas no Parlamento e considera que “a Consellería de Educación está mostrando un claro desprezo á comunidade educativa, que vén de facer un tremendo esforzo neste curso para asegurar unha educación segura e de calidade ao alumnado.”\nLucía Santos afirmou que o BNG esixirá do Goberno local do PP a execución da moción aprobada por unanimidade no pasado Pleno da Corporación municipal en defensa deste centro escolar de Marín, pois “non vale aprobar unha moción para quedar ben coa comunidade educativa e logo non facer nada para non provocar molestias no seu partido.”\nO BNG de Marín mantivo un encontro co deputado no Parlamento Galego Paulo Ríos e a portavoz municipal Lucía Santos, e as ANPAS da localidade.\nO BNG defende ante todo, un inicio de curso escolar presencial e seguro, cos investimentos precisos que garantan a máxima seguridade da poboación escolar.\nO BNG considera que se deben tomar medidas excepcionais para unha situación excepcional, por iso propoñemos que o Concello de Marin poña a disposición da Consellaría de Educación locais para o seu uso como aulas de ensino no caso de ser necesarios.\nO BNG presentou no concello unha pregunta sobre os problemas de escolarización en Marín para ser contestada no próximo pleno municipal. Queremos coñecer as xestións que pensa facer o goberno municipal para solucionar este problema.


« Volver | Estás en: Inicio » notas de prensa » fesp-ugt ensino denuncia que a conselleria de educación volve eludir a súa responsabilidade\nNivel AMARELO nas montañas de Lugo e Ourense, no noroeste de Ourense\ne no interior da Coruña e Pontevedra\nSantiago de Compostela, 27 de febreiro de 2018.\nO sector de Ensino da FeSP-UGT Galicia esixe á Consellería de Educación que garanta a seguridade dos membros da comunidade educativa e asuma a súa responsabilidade, nesta oportunidade, con respecto á suspensión de clases polas condicións meteorolóxicas previstas para estes días, especialmente adversas en Lugo con nevadas e xeo.\nA Consellería de Educación deixa, unha vez máis, en mans dos equipos directivos a responsabilidade de abrir os centros escolares, tanto públicos coma privados, tal e como xa sucedeu nun par de ocasións neste curso escolar, especialmente castigado polas condicións climatolóxicas. Esta vez, trala petición desta organización na Mesa Sectorial do 20 de febreiro, polo menos anuncian a alerta na páxina web da consellería; feito insuficiente xa que segue deixando en mans dos equipos directivos a responsabilidade do alumnado ante estes feitos.\nA Axencia Estatal de Meteoroloxía (AEMET) e Meteogalicia alertan dun fenómeno meteorolóxico adverso de nivel LARANXA para o día 27 de febreiro de 2018, a partires das 20.00 h ata as 12.00 h do día 28 de febreiro por NEVADAS con espesores de máis de 5 centímetros, que afectarán as zonas do sur de Ourense, Valdeorras, sur de Lugo e centro de Lugo. Ademais, o aviso será de nivel AMARELO nas montañas de Lugo e Ourense, no noroeste de Ourense e no interior da Coruña e Pontevedra.\n- A NON SUSPENSIÓN da actividade docente nin do transporte escolar dos centros educativos situados nos concellos das zonas de predición do sur de Ourense, Valdeorras, sur de Lugo e centro de Lugo, con seguimento das condicións climáticas.\n- Para o caso de que as circunstancias da localidade onde se atopa o centro supuxesen un risco superior ao declarado (amarelo/laranxa) e pasase a unha declaración de nivel superior (laranxa/vermello), as direccións poderán adoptar as decisións oportunas respecto da suspensión das actividades no exterior do centro educativo ou sobre as actividades extraescolares.\nPor todo isto, e para garantir a seguridade tanto do alumnado coma do profesorado, esta organización sindical esixe que “a Consellería tome a iniciativa, sen deixar nas mans dos equipos directivos a decisión de abrir ou non o centro educativo”.\nDocumentos adxuntos a este artigo: COMUNICADO DE PRENSA


O comercio denuncia “acoso policial” en Sabarís - ValmiñorTV\nInicioBAIONAO comercio denuncia “acoso policial” en Sabarís\nO comercio denuncia “acoso policial” en Sabarís\nA Asociación de Comerciantes e Empresarios de Sabarís denuncia que o comercio da zona “reséntese nas súas vendas vítimas do acoso policial sen entender o por que”. Consideran que a poucos meses dunha regularización definitiva por un proxecto de humanización, “o acoso por parte da policía local que estamos a sufrir os comercios e os nosos clientes, non ten sentido e é desproporcionado, tanto polas formas como polo tempo que dedican a estar diante da porta dos nosos negocios, máxime cando nestes momentos en Sabarís (así como noutras zonas de Baiona) están a producirse roubos como o que sufriu recentemente unha veciña de avanzada idade”.\nAseguran que “coa nosa actividade só queremos seguir dando vida ás rúas, crear, manter e non destruír postos de traballo, e atender aos nosos clientes con toda a nosa profesionalidade, agarimo e respecto como o levamos facendo desde sempre. Queremos unha solución xa”.\nA finais do pasado mes de marzo unha parella de axentes da Policía Local comezou a sancionar a pé aos vehículos que se atopaban estacionados en ambos os dous sentidos no tramo de Julián Valverde comprendido entre o cruzamento coa Avda. José Pereira Troncoso e a Praza de Victoria Cadaval. Máis tarde foi a quenda do guindastre municipal, que rematou o empezado polos efectivos e que acabou dando como resultado un viario inusualmente deserto en xornada laboral.\nA medida divide a veciños e comerciantes. Mentres que uns aseguran non entender como “sen motivo aparente e dun día para outro” as multas sufriron un aumento exponencial, outros reclaman precisamente que se recupere a normalidade nunha zona considerada por moitos como “terra de ninguén, caótica e mesmo perigosa”.\nRaúl Costas, concelleiro de Seguridade, explicaba que se trata dunha orde interna en resposta a numerosos escritos enviados polos veciños da zona e da Asociación Castro e Ladeira de Sabarís, coa que ademais mantiveron unha reunión relativa a seguridade e na que falaron precisamente sobre este punto do viario baionés. “O seu presidente, Marín Otero, pediunos que se actuase nesta e outras zonas, e cuxas peticións tamén nolas fixo chegar por escrito en repetidas ocasións”, explicou.\nO responsable de área engadía que as patrullas a pé continuarán polo municipio como medida disuasoria aínda que tamén para intensificar a vixilancia en zonas nas que están a aumentar os roubos, como a zona dos Tendais e o casco antigo. En canto aos rumores acerca de multas indiscriminadas, Costas Lafuente matizaba que tan só se tramitaron un total de sete sancións, “unha cifra discreta se temos en conta a cantidade de vehículos que estacionan aquí infrinxindo as normas”.\nPor outra banda Costas lembraba que Sabarís é unha das zonas que goza de máis bolsas de aparcadoiro “co que facelo ben non resulta complicado en exceso”.\nViaje organizado para realizar el Camino Portugués de la Costa con salida desde Baiona\nEl comercio denuncia “acoso policial” en Sabarís\nRosa e Fernando montan un ano máis o Belén na súa casa de Nigrán\nRosa e Fernando instalaron un ano máis na súa casa da parroquia nigranesa de San Pedro da Ramallosa, o seu tradicional Belén. Aínda que a Covid truncou as previsións de Rosa, que tiña intención de […]\nConcerto en acústico de Urbano Cabrera en Baiona\nO cantautor Urbano Cabrera ofrecerá un concerto en acústico este domingo 29 de xullo en Baiona, dentro da programación cultural e de lecer Baiverán 2018 organizada pola Concellería de Cultura. Será ás 23:00 horas na […]\nOfrecen 1.000 € por información sobre o autor do asasinato da cadela de Fontes\nA Asociación Animalista Libera e a Fundación Franz Weber pediron este venres a “máxima colaboración cidadá” para que a Garda Civil poida resolver a morte a tiros da cadela aparecida en Baiona coas patas atadas. […]


KV62 - Wikipedia, a enciclopedia libre\nA tumba KV62, situada no Val dos Reis (Exipto), é a única tumba real exipcia atopada intacta, e a mellor conservada. Nela depositouse o corpo de Tutankhamón, faraón da décimo oitava dinastía. Foi descuberta en 1922 por Howard Carter baixo os restos das vivendas dos traballadores da época ramésida, o que a salvou dos saqueos dese período. Como dato curioso, Carter conseguiu fotografar algunhas ofrendas florais que se desintegraron ao tocalas.\nLocalización Val dos Reis\nDescuberta 4 de novembro 1922\nEscavada por Howard Carter\nAltura máx. 3,68 m\nAnchura máx. 7,86 m\nLonxitude 30,79 m\nCarter abrindo a última capela.\nMáscara de Tutankhamón no Museo Exipcio do Cairo.\nA tumba consta de catro salas e estaba chea de obxectos, pero en desorde. Debido ao seu estado e ao método meticuloso de estudo de Carter, tardouse oito anos en baleirala e trasladar ao Museo Exipcio do Cairo todo o atopado, máis de 5.000 pezas, a máis coñecida a máscara mortuoria de ouro.\nDise a miúdo que a tumba de Tutankhamón nunca foi violada, pero isto non é exacto. De feito foino polo menos dúas veces non moito despois do enterro: hai evidencias de que nas portas seladas practicouse unha abertura nas esquinas superiores, que foi precintada de novo máis adiante. Estimouse que o 60% das xoias depositadas na chamada "Tesourería" foron roubadas, e que os funcionarios da necrópole embalaron as que se salvaron de forma precipitada. De feito, equivocáronse ao rotulalas, segundo as inscricións que deixaron nas caixas. As portas exteriores das capelas, que incluían os cadaleitos xerarquizados do rei, deixáronse abertas e sen selar.\nParece ser que, tras un dos roubos, algúns artigos da KV62 depositáronse na KV54.\n2.2 Corredor e antecámara\n2.4 Cámara do sarcófago\n2.5 Cámara do Tesouro\nPlano da tumba\nEn 1907, xusto antes do descubrimento da tumba de Horemheb, o equipo de Theodore M. Davis atopou unha pequena cámara, a chamada KV54, contendo obxectos funerarios co nome de Tutankhamón. Pensando que era a tumba deste faraón, Davis concluíu a escavación. En 1912 Davis publicou detalles de ambas as procuras, nas que afirmaba Témome que o Val dos Reis está xa esgotado. \nO arqueólogo británico Howard Carter (ás ordes de Lord Carnarvon) descubriu a tumba de Tutankhamón no Val dos reis o 4 de novembro de 1922, preto da entrada á de Ramsés VI, a KV35. O achado renovou o interese do mundo occidental pola exiptoloxía. Carter avisou a Carnarvon e o 26 de novembro ambos os homes foron os primeiros en entrar na tumba en 3000 anos. Tras semanas dunha escavación coidadosa, o 16 de febreiro de 1923, Carter abriu a cámara interior e descubriu o sarcófago do faraón.\nDesde que apareceu o primeiro tramo de escaleira o 4 de novembro de 1922 o avance da escavación foi lento e minucioso, concluíndo o 8 de novembro de 1930, data en que se sacaron os últimos obxectos. \nAlzado da tumba\nA tumba non parece ser deseñada para un faraón, parece a dun nobre que sexa adaptada de forma precipitada, como indica o feito de que só foron pintadas as paredes da cámara do sarcófago, a diferenza doutras tumbas reais en que todos os seus muros teñen escenas do Libro dos mortos.\nParten dunha pequena plataforma e constan de 16 chanzos que levan á primeira porta selada e enxesada, con mostras de ser violada e volta a selar en dúas ocasións.\nCorredor e antecámaraEditar\nMáis aló do primeiro limiar, un corredor descendente conduce a unha segunda porta selada, e tras ela á sala que Carter chamou «antecámara». Foi utilizada orixinalmente para depositar o material do embalsamamento do rei, que tras os roubos foi trasladado ao interior da tumba ou á KV54.\nAs paredes están espidas e sen decoracións, Carter describiuna como «un caos organizado». Contiña máis de 600 obxectos entre os que había tres camas fúnebres, placas con forma de hipopótamo representando a Tueris, de vaca (Hathor) e de leopardo. Tamén se atopaban catro carros desmontados, un para caza, outro de guerra e dous destinados aos desfiles.\nSobre a parede da dereita, ao fondo, rastros de escavación abandonada indican que se pensaba ampliar cara ao norte uns 2 metros. Ao principio desta parede atópase acceso á cámara funeraria, cuxas características informan tamén da apertura proxectada.\nÁ esquerda da parede do fondo da antecámara, hai un pequeno paso, rodeado con trazos negros que delimitan a apertura que habería de ter a porta unha vez terminada, que permite o acceso a outra habitación cuxo chan ten un nivel de 90 cm. por baixo da anterior. Chamada «anexo» por Carter, este describiu a existencia de trazos vermellos sobre as paredes. Contiña, en desorde, cestas, xarras de viño, unha vaixela de calcita, perfumes, maquetas de barcos e ushebtis: 280 grupos de obxectos que sumaban en total 2.000 pezas.\nCámara do sarcófagoEditar\nDecoración da Cámara funeraria.\nEsta habitación está situada cun desnivel de 1 m. e contiña 300 obxectos ademais do sarcófago situado no centro. É a única decorada, e cada unha das paredes, de ladrillos enxesadas e pintadas, simulan nichos con distintas escenas cuxo fondo é amarelo ouro, nun estilo diferente ao tradicional decorado das tumbas. Representan escenas do Libro dos mortos:\nParede da dereita, Anubis, Isis e Hathor;\nParede do fondo, están Nut e Tutankhamón que, seguido polo seu ka, é levado ao reino dos mortos por Osiris;\nParede da esquerda, Ay en funcións de sacerdote está practicando o ritual da apertura da boca.\nCatro capelas de madeira cuberta de ouro encaixadas unha noutra cubrían un sarcófago de cuarcita vermella que contiña tres cadaleitos momiformes, de madeira chapada de láminas de ouro os dous primeiros e en ouro macizo o terceiro. Dentro descansaba a momia do novo faraón, coa cabeza e os ombreiros cubertos pola coñecida máscara.\nA capela externa mide 5.08 x 3.28 x 2.75 m e 32 milímetros de grosor, ocupaba case toda a cámara deixando libres 60 cm aos extremos e menos de 30 nos costados.\nA cuarta capela ten 2.90 m de longo e 1.48 m de ancho. As paredes foron adornadas coa procesión fúnebre do rei, e no seu teito estaba Nut, abrazando coas súas ás o sarcófago externo.\nFóra das capelas había 11 remos para o "barco solar", frascos de perfume, lámpadas decoradas co deus Hapy e un cofre cuxos catro lados están decorados con imaxes das deusas Isis, Neftis, Serket e Neit, que contiña os vasos canopos.\nCámara do TesouroEditar\nOutra pequena habitación, chamada «cámara do tesouro» por Carter, contiña ao redor de 500 obxectos.\n↑ Davis, Theodore M. (2001). The Tombs of Harmhabi and Touatânkhamanou. Duckworth Publishing. ISBN 0-7156-3072-5.\n↑ Diarios de Howard Carter (1922-1930). "Tutankhamun: Anatomy of an Excavation" (en inglés). Arquivado dende o orixinal o 18 de maio de 2007. Consultado o 6 de decembro de 2007.\n↑ American University O Cairo (2006). "Theban Mapping Project" (en inglés). Arquivado dende o orixinal o 12 de decembro de 2007. Consultado o 6 de decembro de 2007.\n↑ Esquema das capelas.\nCommons ten máis contidos multimedia sobre: KV62\nConde Torrens, Fernando. "O tesouro de Tutankhamon". Escuela virtual de Sabiduría de Pamplona (en castelán). Arquivado dende o orixinal o 29 de xullo de 2014. Consultado o 11 de xaneiro de 2008.\nTraído desde "https://gl.wikipedia.org/w/index.php?title=KV62&oldid=5538194"\nÚltima edición o 6 de agosto de 2020 ás 00:47\nA última edición desta páxina foi o 6 de agosto de 2020 ás 00:47.


O consumidor español reclama pouco e sente pouco compensado cos produtos e bens que adquire | Consumer\nO consumidor español reclama pouco e sente pouco compensado cos produtos e bens que adquire\nO Barómetro de Consumo de Fundación Eroski, na súa sexta edición, constata que telefonía (27%), alimentación (11%) e seguros (10%) son os principais obxectos de reclamación\nO consumidor español reclama pouco (só un de cada cinco), e cando o fai a telefonía (27% das reclamacións), os alimentos (11%) e os seguros (10%) son o principal obxecto dunhas queixas que, na maioría das ocasións, resólvense de forma pouco satisfactoria para os seus intereses (o 43% así o di). Estas son algunhas das pinceladas que debuxa o barómetro de Consumo 2007 de Fundación Eroski, a sexta edición dunha macro enquisa a máis de 3.000 cidadáns do noso país, na que os aspectos vinculados coa economía doméstica son un dos seus principais apartados. A ausencia de hábitos de reclamación non indica precisamente que os consumidores sentan moi compensados polo desembolso que deben realizar para a obtención de produtos e servizos. De feito, o grao de compensación apenas supera o aprobado raspado (5,76 puntos), cualificación que se mantén practicamente incólume no últimos cinco anos. Particularizando, vivenda (4,9) e seguros (5,3) xeran a menor sensación de compensación, mentres que servizos médicos (6,4) e alimentos e bebidas (6,2) crean a maior. Respecto dos datos do ano pasado, só é reseñable a evolución, a peor (de 5,2 a 4,9) da vivenda e o feito, relevante, de que non hai un só ítem que mellorase sequera unha décima de punto.\nOs mozos, os que máis se queixan do prezo da vivenda\nA idade inflúe nesta sensación de compensación económica: os maiores de 60 anos son quen máis caros perciben os alimentos e a hostalaría e quen máis compensados senten polo que pagan polos servizos médicos. A inconformidad co prezo da vivenda maniféstase particularmente na franxa de 21 a 30 anos (4,2). Tamén a zona xeográfica intervén: o prezo da vivenda é considerado abusivo especialmente en Barcelona urbe (4,4), os servizos médicos xeran moita sensación de compensación económica en Navarra (7) e País Vasco (6,8), os servizos de comunicacións en Navarra (6,5) e o prezo dos seguros é tido por máis caro que a media do país en Madrid cidade (5,1) e en Canarias (4,9).\nA tenor destes datos, non parece excesivo, por tanto, concluír que os consumidores españois pensan que viven nun país caro que non deixa de selo co paso dos anos.Os consumidores españois pensan que viven nun país caro que non deixa de selo co paso dos anos\nAndalucía, Madrid e Navarra, onde máis se reclama\nA pesar do oneroso que é para os españois o prezo dos produtos e servizos, seguen sen decidirse a cursar reclamacións para defender os seus dereitos. De feito, tras uns anos de crecemento sostido (12% en 2002 e do 16%, 17% e 21% nos anos seguintes), deixou de aumentar (foi do 20% este 2007) a proporción de consumidores que cursou unha reclamación formal nos últimos doce meses.\nOs homes (22%) din reclamar un pouco máis que as mulleres (19%) e por idades, a que máis reclama é a da franxa entre 31 e 50 anos (27%) e a que menos os maiores de 60 anos (11%). Reclaman case o dobre as persoas de status alto (27%) que as do baixo (14%).\nPor tipo de fogar, os que máis reclaman son “parellas novas sen fillos” (27%) e “parellas con fillos menores” (26%), e os que menos, os xubilados (11%). A zona xeográfica inflúe notablemente no costume de reclamar: onde máis estendido está o hábito é en Andalucía (o 27% dos enquisados fixérono no último ano), na cidade de Madrid (26%) e en Navarra (25%). Onde menos se reclama: zonas Centro-Sur (15%), Mediterránea (16%) e Galicia (17%). Tamén o tamaño da localidade intervén: reclámase bastante menos nas de menos de 50.000 habitantes (o 17%, cando nas capitais de provincia reclamou o 24% dos consumidores).\nO 43% dos que reclaman, insatisfeitos\nEn canto aos sectores, produtos e servizos que máis reclamacións recibiron, non hai cambios respecto dos anos anteriores: segue liderando claramente o ranking a telefonía (27% de quen reclamaron), e xa máis atrás alimentos (11%) e seguros (10%), seguidos a certa distancia por reparación de electrodomésticos (6%), informática e electrónica (6%), servizos médicos (5%), servizos bancarios (5%) e reparación do automóbil (4%). Comparando co ano anterior, baixa un pouco (do 31% ao 27%) a proporción de consumidores que reclamou á telefonía, diminúe tamén lixeiramente a de quen reclamaron por asuntos relacionados coa alimentación (do 11% ao 13%) e descenden do 5% ao 3% quen reclamaron a servizos bancarios. Os homes reclaman máis en telefonía, informática-electrónica, e as mulleres en alimentación.Os homes reclaman máis en telefonía, informática-electrónica, e as mulleres en alimentación Curiosamente, o status económico do consumidor non inflúe nos sectores aos que cursa reclamacións.\nUnha das razóns do freo á expansión do hábito de reclamar áchase en que as respostas que reciben os consumidores que cursan reclamacións seguen xerando máis insatisfacción que satisfacción. Aínda que no último ano os reclamantes satisfeitos coa resposta que recibiron aumentaron un pouco, pasando do 30% ao 33%, seguen sendo máis os insatisfeitos (43%). De todos os xeitos, hai realidades ben distintas respecto diso: na zona Centro-Sur do país, en Navarra e en Barcelona cidade son máis os reclamantes satisfeitos (por encima do 40% no tres zonas) coa resposta recibida que os insatisfeitos.\nanos reclama reclamacións servizos Telefonía


O ESPECTÁCULO DO CENTRO DRAMÁTICO GALEGO PECHARÁ A SÚA XIRA MAÑÁ NO THEATRO CIRCO DE BRAGA TRAS TER OFRECIDO UN TOTAL DE 38 FUNCIÓNS EN 12 ESCENARIOS\nCultura e Educación difunde a obra de Vidal Bolaño en Portugal coa representación de "Días sen gloria" e unha mesa redonda sobre o autor\n[20/06/2013] A Consellería de Cultura, Educación e Ordenación Universitaria promove a proxección da figura de Roberto Vidal Bolaño en Portugal a través do Centro Dramático Galego (CDG), que actúa mañá venres no Theatro Circo de Braga co espectáculo Días sen gloria, e da súa participación na mesa redonda Sonhando um teatro do aqui, que terá lugar na tarde de hoxe nesta mesma cidade.\nA compañía pública concluirá así os dous meses e medio de percorrido da súa versión dunha das obras mestras do autor compostelán, coa que se terá presentado en 12 escenarios para ofrecer un total de 38 funcións, 15 delas para público escolar. Fefa Noia encargouse da dirección escénica desta adaptación, que é ademais a proposta central na programación coa que a Consellería rende homenaxe a Vidal Bolaño no ano en que se lle dedica o Día das Letras.\nEncontro en Braga\nComo actividade paralela a esta última representación de Días sen gloria, o dramaturgo galego é tamén obxecto do encontro que se celebra esta tarde na libraría Centésima Página de Braga para analizar diferentes aspectos da súa produción dramática. Intervirán na mesa redonda Manuel Guede Oliva, director do CDG; Rui Madeira, director do Theatro Circo; Xaquín Núñez Sabarís, profesor da Universidade do Minho, e Francisco Macías, director de Edicións Positivas. Baixo a coordinación de Marisa Moreda, lectora do Centro de Estudos Galegos da Universidade do Minho, abordarase tanto o conxunto da creación bolañana como as relacións escénicas entre Galicia e Portugal, ademais de se presentar o último volume das obras completas de Roberto Vidal Bolaño, publicado por Edicións Positivas.\nAfondando tamén neste diálogo bilateral, hoxe terá lugar no Porto a presentación en Portugal de Troco x Troco, novo circuíto de intercambio teatral entre ambos os países que ofrecerá un total de 32 actuacións de oito compañías en Narón, Ourense, Santiago, Tui, Braga, Coimbra, Évora e Porto. De acordo co calendario de distribución deste novo programa, a obra de Roberto Vidal Bolaño regresará aos escenarios portugueses entre outubro e novembro da man da compañía galega Teatro do Noroeste e do espectáculo infantil Touporroutou da lúa e do sol, coproducido co Centro Dramático Galego.\nMentres, o público portugués terá mañá a oportunidade de se achegar ao universo bolañano a través de Días sen gloria, que o CDG representará ás 21.30, hora portuguesa. Manuel Manquiña, Eva Souto, Borja Fernández, Felisa Segade e Sergio Zearreta interpretan esta nova versión do texto gañador do Premio Rafael Dieste en 1999, que a compañía Teatro do Aquí, fundada e dirixida por Roberto Vidal Bolaño, levou ás táboas hai vinte anos co propio autor no papel protagonista.\nTrátase, ademais, dunha peza que reúne moitos dos sinais de identidade da creación dramática do autor compostelán, cos seus personaxes e ambientes marxinais, a épica da derrota como temática recorrente e onde se reflicten, así mesmo, as súas recoñecidas influencias cinematográficas.\nDías sen gloria é a historia de dous antiheroes que comparten unha viaxe sen retorno, ambientada no Camiño de Santiago como territorio no que o paradigma amor-morte se converte en atmosfera inquietante. Ambos os dous compartirán 30 días de viaxe física e emocional, que sobre as táboas se desenvolve a través dunha trintena de escenas, con 25 personaxes para cinco actores e 50 espazos nun mesmo escenario.\nManuel Manquiña, un dos actores galegos máis coñecidos, e Eva Souto, unha das novas caras da nosa escena, son El e Ela, dous personaxes anónimos e derrotados que peregrinan a Compostela na procura de cadansúa utopía. Ela é unha prostituta nova e inxenua, que pretende alcanzar o cabaleiro que a enganou ao non lle pagar polos servizos amatorios de dúas semanas. El é un gallofo vello, coñecedor de todos os atallos e ameazas da ruta xacobea, que accede a acompañala a cambio de cartos para acabar enfrontando xuntos un destino que xa na primeira escena se presenta como inevitable.\nSairanlles ao paso cegos, tolos, esmoleiros, prostitutas e predicadores, así como o propio cabaleiro e o seu círculo, todos eles interpretados por Borja Fernández, Felisa Segade e Sergio Zearreta. A experiencia musical destes tres intérpretes permítelles asinar tamén o espazo sonoro do espectáculo que, máis alá dun mero acompañamento musical, recrea en directo a tradición popular a partir das cantigas que se recollen no texto e coa incorporación doutras novas.\nEste importante reto escénico supón, ademais, o regreso ao teatro galego de Fefa Noia, directora compostelá afincada en Madrid e cunha intensa traxectoria vinculada a Teatro de la Abadía, Centro Dramático Nacional, Compañía Nacional de Teatro Clásico, EscénaTe e á súa compañía Los Lunes, entre outras. Para a súa materialización, contou coa escenografía de Baltasar Patiño, a iluminación de Pedro Yagüe e o vestiario de Alejandro Andújar, así como coa asistencia na dirección de Roi Vidal, fillo do autor.\n'Días sen gloria en YouTube'


Fundación HERACLES - Actividades\nPara alcanzar os seus obxectivos, a Fundación Heracles leva a cabo un programa de actividades anual que contribúe á formación e práctica do deporte na comunidade galega.\nDurante este ano, a Fundación prepara dous campus infantís, columna vertebral deste programa, que xuntan máis dun centenar de participantes entre as edicións de verán e inverno. A edición de verán 2015, que se celebrará na comarca do Barbanza no mes de xuño, reunirá a nenos de entre 4 e 18 anos que poderán perfeccionar durante unha semana a súa técnica de xogo mentres se alimentan dos valores do baloncesto en días de convivencia intensiva con novos compañeiros. O campus tamén realizará edición de Nadal, unha etapa de parón ideal para os nenos que durante a tempada xogan competicións oficiais poidan convivir con novos compañeiros.\nNo programa de actividades da Fundación Heracles inclúese tamén o Clínic "Desmontando o adestrador axudante", xornadas de formación impartidas por técnicos de primeira liña do baloncesto internacional. Xestionada tamén mediante o Obradoiro CAB, a cita é imprescindible para multitude de adestradores galegos e nacionais en formación que aproveitan así para escoitar e falar cos mellores profesionais do ámbito.


LAGARTIÑOS DE SEIXO (ED. INFANTIL SEIXO): maio 2020\n9º BOLETÍN ACTIVIDADES DE 3 ANOS\nOutra semana estou aquí para deixarvos actividades que espero que aos nenos e nenas lles gusten e que disfruten facéndoas . Moitas grazas polas actividades que me envíades; Xa vexo que son uns super campións e que traballan de marabilla. Tamén encántame velos tan ben e tan maiores !!!\nEsta semana a profe Laura de Audición e Linguaxe, no blog de orientación, deixanos un vídeo e unha actividade moi interesantes sobre o fonema /s/ para os nenos e nenas de 3 e 4 anos. Déixovos o enlace. Botádelle un ollo.\nAntes de poñervos as actividades quero indicarvos a maneira correcta de coller o lápiz xa que a estas idades é importante que fagan ben o agarre. Como eu lles digo na clase "el gordito y su amiguito"\nAs actividades que vos propoña esta semana son:\n- ACTIVIDADE 1: Grafismo creativo. Esta vez imos traballar o grafismo dunha forma creativa. Estos serian exemplos de como facelo:\nDebuxamos círculos de diferentes cores e temos que levar cada círculo a parte de abaixo evitando tocar os demáis circulos. Podemos traballar as cores se teñen que unir empregando a mesma cor que o círculo\nCírculos nos gomets. Pegamos os gomets polo folio e facemos círculos ó redor\nTrazos verticais e horizontais\n- ACTIVIDADE 2: Traballamos as letras. Grafias e discriminación auditiva\n1. Traballamos as letras con pinturas. Facemos a plantilla que eles e elas teñen que reproducir despois empregando ceras ou lápices de colores. En principio soamente nos fixamos na forma pero podemos ampliar a dificultade se, ademáis da forma, teñen que fixarse na cor dos lápices.\nImaxes sacadas de @proffan_\n2. Xogamos cos nomes. Esta vez a proposta é moi divertida. Trátase de atopar obxectos que comencen con cada unha das letras que compoñen o seu nome:\nJ- Jabón U-Uno L-Libro I-Iguana A-Arcoiris\nOutra forma de xogar é a inversa. Neste caso que vos acabo de poñer trátase de colocar as letras, facer o son e ir buscando obxectos pero tamén podedes coller diferentes cousas, pronunciar o nome e ir buscando as letras polas que comenzan ou buscar as letras nas palabras como no seguinte exemplo:\nNeste caso collemos diferentes cousas, escribimoslles as palabras en maiúsculas e teñen que rodear as letras que están nos seus nomes.\n- ACTIVIDADE 3: Xogamos cos números e cantidades. Empregamos pinzas nas que poñemos os números e cantidades (con puntiños e teñen que unir cada número coa cantidade.\n- ACTIVIDADE 4: xogamos coas cores e clasificamos\n- ACTIVIDADE 5: Experimento.\nPara facer este experimento precisamos:\nUn bote de vidro transparente con auga\nUn bote máis pequeno con aceite\nColorante alimenticio de diferntes cores\n1.- Enchemos o bote de vidro grande con auga\n2.- Enchemos o bote pequeno con aceite\n3.- Botamos pingas de colorante alimenticio\n4.- Mezclamos con axuda dunha culler\n5.- E por último botamos a mezcla no bote grande.\nBueno familias aquí remato. Espero que teñades unha boa semana e que desfrutedes en familia desta volta á "normalidade".\nEsta semana vou a poñerme en contacto con todas as familias para establecer unha hora para a recollida de material que será o luns día 8 de xuño.\nUnha apreta a todos e todas!!!\n9º BOLETIN ACTIVIDADES 4 ANOS\nAntes de nada quero darvos as gracias polos bonitos traballos que están facendo os vosos fillos e fillas que sen vosa axuda sería imposible. A verdade é que xa estamos todos un pouquiño cansos de esta situación....pero ánimo que xa falta pouco para rematar o curso.\nUnha semana máis déixovos unha proposta de actividades que espero que sexa do voso agrado.\nAquí tendes unha preciosa historia...Un recurso estraordinario para traballar habilidades sociais, é dícir, aprender a ser tolerantes, aceptar que todos somos diferentes, todos somos iguais.\nSe premedes na image de abaixo podedes escoitar o conto e ver outras actividades relacionadas\nEste conto "POR CUATRO ESQUINITAS DE NADA" trata sobre a amizade, a diferencia, e a inclusión. Pero ademais de traballar estas ideas a partir da lectura do libro, pódense realizar moitas outras actividades:\n-Formas xeométricas. -As cores.\n-Desciframos mensaxes secretos escondidos na\ncaixa dos bloques lóxicos.\n-Relacionamos siluetas coa forma xeométrica\nAquí tendes algunhas suxerencias de actividades que podemos facer despois de ler o conto.\nCartón, rotuladores ou témpera, papel craft ou cartolina, plástico transparente adhesivo, velcro.\nDéixovos tamén este bonito conto "Por las cuatro esquinitas de nada" en formato teatro de sombras.\nSi os sobran recortes da actividade anterior podedes aproveitalos, e formar estas composicións tan chulas. Só necesitades folios ou cartolinas de cores, cartón, pegamento...... e con un pouco de imaxinación, cada ún ou unha que pegue as formas como queira.\nEstas composicións fóron feitas por nenos e nenas maiores, da ESO...pero vos podedes facelas igual ou mellor... asi que... animádevos...!!\nA simetría é un recurso infantil espontáneo para debuxar o mundo que lles rodea. Aos nenos e nenas encántalles debuxar, e o debuxar representan a realidade que ven e coñecen. Nestes debuxos que fan, encóntrase a representación espontánea das simetrías.\nAgora, déixovos aquí, unhas fichas de simetrías:\nAquí tendes suxerencias para traballar a grafomoticidade dunha maneira moi sinxela.\nMaterial necesario: Folios ou papel blanco craft, rotuladores, palillos de cores, e cinta adhesiva tamén de cores ( para facer as divisións da segunda actividade ).\nAgora imos recoñecer as vogais nesta ficha, buscar o obxecto que empece pola vogal indicada e tachar os demáis.\nAquí tendes que copiar as palabras.\nAgora collemos un folio, facemos as raias como está no modelo, poñemos un nome calquera arriba, e vamos poñendo as letras según o código de cores que temos a esquerda.\nContade os animaliños que hai na peixeira e poñede o número.\nColorear tantos cuadradiños como indica o número que hay nas mazás.\n- Serie numérica ascendente\nCompletar estas series númericas ascendentes\n- Descomposición de números e sumas\n- Orientación espacial e atención\nNunha folla cuadriculada podedes facer esta plantilla. O neno ou nena ten que colorear según o código que hai arriba.\nE agora xa que estamos na primavera imos facer estas flores tan chulas e sinxelas.\nSoamente necesitamos pedriñas, cunchas, paos e follas que podedes encontrar calquer día de paseo pola praia ou polo campo.\nO día dez de xuño tendes que pasar polo cole para recoller o material. Xa concretaremos a hora por Wats\nBueno familias, aquí remato, espero que teñades unha boa semana, e que desfrutedes moito deste tempo tan marabilloso.\nUnha aperta moi forte e moitos bicos...!!!\n9º BOLETÍN DE ACTIVIDADES DE 5 ANOS\nAquí vos deixo a nosa antepenúltima publicación de actividades.\nEsta semana tamén vos seguirei chamando e vos darei información sobre a recollida de material.\nPero antes, ollo!!!! Porque...\nActividade 1, de DEBUXO DE FIGURAS DE ANIMÁIS\nCantos animáis coñeces e eres capaz de debuxar? De granxa, da selva, do bosque?\nAquí vos deixo un feixe de IDEAS... intentade facer o animal enteiro. Se fai falta, copiade a partir de FOTOS DE INTERNET.\nPor se acaso así vos resulta moi complicado, vos deixo un par de enlaces para descargarvos fichas, pero a min gústame moitísimo máis OS AUTÉNTICOS DEBUXOS DOS PEQUES:\nActividade 2, de ATENCIÓN E MEMORIA\nEstas son ideas de xogos que estimulan a CONCENTRACIÓN, BASE DE CALQUERA APRENDIZAXE:\nNesa web tedes varios.\nNeste outro enlace hai un montón de actividades desta temática para descargar/imprimir: https://pin.it/3fNBusA\nAquí tedes un dominó de ideas moi chulo para descargar: https://www.juegoideas.com/materiales/domino-para-ninos/\nActividade 3, de EXPERIMENTOS\nAquí vos deixo o enlace: https://pin.it/6YLUf7a\nActividade 4, de ARTE\nVale, esta proposta é incriblemente manchona, pero como agora fai calor e moitos de vos tedes espazo natural, por se vos animades a compartir cos peques una PINTURA ALUCINANTE\nPor se acaso non queredes manchar tanto (conste que a témpera ou a acuarela se limpa con auga), aquí vos deixo un enlace a ideas de pintura creativa un pouco máis simples: http://www.mundoderukkia.com/2016/08/actividades-verano-pintura.html\nActividade 5, de NÚMEROS\nEste xogo dos BOLOS de reciclaxe sirve para SUMAR OS PUNTOS QUE GAÑAS, e ao mesmo tempo, traballar a COORDINACIÓN ÓCULO-MANUAL (vista e man funcionando ao mesmo tempo), que é importantísima para a LECTURA E A ESCRITURA.\nPor suposto, podedes poñer NÚMEROS MÁIS ALTOS, se as sumas elementais xa as teñen dominadas.\nTamén o podedes facer TIRANDO DADOS ou nun papel. INSISTO EN QUE CANTO MÁIS O FAGAN MANIPULANDO, A TRAVÉS DUN XOGO, MOITÍSIMO MELLOR QUE EN PAPEL:\nPor último, unhas recomendacións e aclaracións.\nSabemos que estades preocupados. Preocupados polo baleiro destes meses na formación escolar dos vosos fillos. É natural. Sinceiramente, nós tamén estamos preocupados. Non entanto, cada un dos colectivos, familias e profesores, temos que ocuparnos PRINCIPALMENTE do noso cometido.\nO que máis ben lles vai facer, indubitablemente, é que fagades ben o voso traballo de crianza e de normas de educación, de actitudes, de COMPORTAMENTO. Iso só podedes facelo vós. Aproveitade este tempo compartido para reflexionar sobre o voso estilo educativo e reforzar puntos febles. Nós, pola nosa banda, xa nos estamos ocupando dos plans de reforzo para o ano próximo, estade tranquilos.\nBicos e apertas mil, Ana. 💚\n8º BOLETÍN DE ACTIVIDADES 5 ANOS\n8º BOLETIN DE ACTIVIDADES 4 ANOS\n8º BOLETIN DE ACTIVIDADES 3 ANOS\n7º BOLETÍN DE ACTIVIDADES 3 ANOS\n7 BOLETIN DE ACTIVIDADES 4 ANOS\n7º BOLETÍN ACTIVIDADES 5 ANOS\n6º BOLETIN DE ACTIVIDADES 5 ANOS\n6º BOLETIN DE ACTIVIDADES 4 ANOS\n6º BOLETÍN DE ACTIVIDADES 3 ANOS


Galiza Sosego (GzS): VICTORIOSOS NO MAR E VENCIDOS EN TERRA ( II )\nA DIVISION DE CRUCEIROS\nNo cruceiro "Miguel de Cervantes" -7,365- ton., e 564 homes de dotación- radicaba o Estado Maior da Flota. Foi ese buque un dos centros das conspiracións do Corpo xeral durante as manobras en Canarias. De regreso ao Ferrol, entrou en dique, e ao saír del, amarrou no Arsenal. O 15 de xullo comezou a reparación do "Miguel de Cervantes", o "Cervera" quedou en seco e o "Libertad" fondeado na bahía. O 18 de xullo, ás once da mañá, o Ministerio de Mariña enviou ao Almirante da Escuadra este radiograma:\n"Ministro Mariña a Almirante Escuadra. Salga con buques do seu mando a 25 millas velocidade para Alxeciras, onde recibirá instrucións".\nCompuñan a División de Cruceiros o "Libertad", o "Cervera" e o "Miguel de Cervantes". O primeiro saíu inmediatamente. O "Cervera", que entrara en dique, non puido saír. O "Miguel de Cervantes", interrompeu a súa reparación e trasladouse á Graña para facer o recheo de petróleo. A noite anterior, o xefe da Flota contraalmirante Miguel de Mier, o xefe de Estado Maior da Base Vierna Velando, e os comandantes do "Cervantes" aumentaron a vixilancia dentro do barco e permaneceron atentos aos servizos de radio.\nAo darse a orde á mariñeiría do "Libertad" de volver a bordo, correu o rumor de que o buque dirixíase á Coruña porque estalara unha folga. O "Libertad" emprendeu a súa navegación ás nove da mañá. Á mesma hora, o "Cervantes" facía rumbo á Graña, onde están os tanques de petróleo. Ás once, atracou ao peirao. Era sábado, día de francos de ría e de localidade. Suprimíronse os francos. Ás familias dos mariñeiros que se achegaron para entregar roupas aos seus e despedirse deles, prohibíronlles o acceso ao buque. Ninguén puido baixar a terra a excepción do comandante e da comisión de compras que debía facer víveres secos e frescos.\nEsa conduta deu corpo á noticia dunha sublevación en Africa, vagamente coñecida da mariñeiría.\nÁs catro da tarde, chegou a bordo cun sobre urxente o axudante do Capitán xeral do Departamento. Entrevistóse co Almirante, e os dous acompañados do comandante do "Cervantes", pasaron á cámara deste último. Ás seis e trinta tocouse babor e estribor de garda e un cuarto de hora despois se levaron áncoras. Eran as sete e dez cando o cruceiro partiu a unha velocidade de oito nós, a máxima que podía facer porque o buque interrompera a reparación e tiña desmontados os enfriadores de aceite.\nXa se foi o "Miguel de Cervantes". No Ferrol quedan o acoirazado "España", desarmado; o "Cervera", en dique; o destrutor "Velasco", na dársena; o gardacostas "Xauen", os torpederos 2 e 7 e o transporte "Contramaestre Casado".\nA IDADE DO HEROÍSMO\nO Rexemento de artillería de costa número 3, o Rexemento do Ferrol número 29, un rexemento de Infantería de Mariña e as Brigadas de instrucción gornecían a cidade departamental. Menos as Brigadas de instrucción, que loitaron no Arsenal onde foron batidas, o resto das forzas sumáronse aos facciosos. Menos o xefe do Arsenal, contraalmirante Azarola, o comandante do "Cervera", Sánchez Ferragut, e o tenente de navío Pinzón, todos os xefes e oficiais do Corpo xeral participaron na rebeldía.\nManuel Vierna Velando, acaudillaba aos traidores. Destituído polo ministro de Mariña, desobedeceuno e continuou no seu cargo de xefe de E. M. Dirixía os seus traballos desde Capitanía xeral co asentimento do xefe da Base Indalecio Núñez. O Ferrol estaba considerado como a vangarda das reivindicacións da mariñeiría. A poboación traballadora, de varios miles de obreiros, máis atentos que os gobernantes, observaba ao inimigo. Os obreiros confiaban que se lles entregarían as armas depositadas no Arsenal, procedentes do "Turquesa", barco requisado a fins de setembro de 1934 nas costas de Asturias con contrabando de municións e fusís destinados aos mineiros.\nA requirimentos do alcalde, Santamaría, o Gobernador civil da Coruña, Pérez Carballo, pediu ao de Lugo comunicación con Madrid -por Zamora estaban interrompidas as comunicacións-, para que Casares autorizase a entrega das armas do "Turquesa". De Madrid contestaron:\n-Moito coidado con ferir susceptibilidades. Non chegou o momento de recorrer a procedementos extremos.\nO 17 de xullo, sen noticias aínda da sublevación en África, díxose que os fascistas propúñanse asaltar a Casa do Pobo. Non se advertiu outra novidade que as precaucións dos militares, que se facían acompañar por soldados coa baioneta calada desde os cuarteis aos seus domicilios. O 18, ás oito da noite, a U.X.T. e a C.N.T. [Unión Xeral de Traballadores e Confederación Nacional do Traballo] aconsellaron ao alcalde que armase aos traballadores.\n-Vós sabedes- repuxo Santamaría -que o contraalmirante Azarola prometeu entregar as armas en canto prodúzase o intento rebelde.\n-E a que vén ese adiamento?\n-Pedir que se anticipe a entrega das armas significaría unha desconfianza cara a Azarola, de cuxa lealdade non cabe dubidar.\nO alcalde tamén era partidario de armar á xente, pero debía obediencia ao Gobernador civil, oposto a esa medida, que o Goberno, á súa vez rexeitaba. O primeiro acto de hostilidade partiu dun grupo de oficiais, que dispararon as súas pistolas contra os obreiros. As Mocidades repeleron a agresión e tres oficiais de artillería caeron no traxecto de Capitanía xeral ao seu cuartel.\nSantamaría chamou entón ao militante socialista Serantes:\n-Reúne á xente para armala.\nTrescentos homes encamiñáronse ao Arsenal. Non atoparon ás persoas que debían facilitarlles o armamento. Azarola non se achaba no Parque.\n-Que opina vostede, Alcalde?\n-Imos esperar. O Gobernador pide que non nos precipitemos.\nOs dirixentes obreiros puxéronse a fala co comandante e as clases auxiliares do "Cervera" e ofrecéronse para axudalos.\n-Nós sobrámonos- repuxeron os do "Cervera".\nPor teléfono comezan a recibirse as primeiras noticias da Coruña, onde as tropas encerráronse nos cuarteis. O secretario do Partido Socialista, Marcial Fernández, decide a Santamaría para que envíe unha comisión de concelleiros ao contraalmirante. Acórdase contestar á declaración de estado de guerra coa folga. O disparo de tres bombas de palenque anunciará a presenza dos sediciosos na rúa.\nOs emisarios do alcalde presentáronse no domicilio de Azarola.\n-Señor almirante- dinlle -os preparativos nos cuarteis indican que a guarnición vaise a sublevar.\nCunha mirada triste, de vello canso, Azarola asente:\n-Onte visitáronme uns capitáns de artillería para pedirme que me sumase a eles. Contesteilles que tiña empeñada a miña palabra de lealdade á República e non a quebrantaría.\n-Nese caso, ármenos vostede.\n-Non podo! lamentouse Azarola.\nE a súa mirada fíxose máis triste. Translucíaselle a vellez nos ollos.\n-Os capitáns pedíronme palabra de honra de que, posto que me negaba a sublevarme, comprometéseme a permanecer na miña casa arrestado; e deilles a miña palabra de que así o faría.\nHabía un Goberno. Había unhas autoridades. O contraalmirante era unha desas autoridades. E porque uns capitáns decidían arrestalo, Azarola deixábase arrestar... O vello mariño sorría cunha amargura infinita, coma se as súas palabras expresasen unha verdade que se interpuxese entre el e a República.-Non podo!\nNon hai que facerlle. Non pode! El dino.\nSantamaría chamou a Azarola:\n-Almirante, acabo de decatarme da súa decisión. Non estimo correcto que vostede, cunhas obrigacións militares e unha tradición republicana, declárese neutral no momento que o Exército sublévase contra o Goberno lexítimo.\nA voz de Azarola respondeu con dozura:\n-Dei a miña palabra de honra de non saír do meu domicilio, a cambio de non ser levado detido a un cuartel.\n-Ten, pois, máis valor a palabra empeñada cuns traidores que a empeñada coa República?... Non acepto a súa escusa. Rógolle, Almirante, que se presente no Arsenal, asuma o mando e arme ao pobo.\n-A un home dos meus anos, alcalde, non se lle deben pedir resolucións heroicas. -O que vostede fai, Almirante, é un acto de covardía. España xulgaranos a todos. Un salouco foi a resposta de Azarola. O Almirante choraba xunto ao teléfono. O rancor faccioso non lle perdoaría, con todo. Declarado rebelde aos rebeldes, Azarola sería fusilado. Quizá morreu coa ilusión de ser, nos seus últimos instantes, leal ao seu Goberno e ao seu país.\nÁs dúas e media da tarde paralizouse o traballo. Ás tres, a explosión de tres bombas anunciou a explosión militar. O pito do Arsenal lanzou unha pitada perforante. Tres mil obreiros correron polo Cantón de Molins e o "Cervera" cubriuse de cantos de victoria e chamou aos mariñeiros do "España". Un cabo da dotación do acoirazado púxose aproa:\n-"Cervera", nós estamos coa República! Con quen estades vós?\nOs vivas contestaron aos vivas.\nRendeu o rumor de que Azarola opúñase á entrada dos obreiros no Arsenal e de que por orde súa estábanse colocando metralladoras na muralla. A xente gritou a súa desesperación:\nAs autoridades municipais incautáronse da única armería do pobo, "La Niebla", na que recolleron dúas ducias de pistolas e oito escopetas, que os dirixentes obreiros Manuel Morgado e Rancaño clasificaron. Con eses medios e as pistolas particulares, os obreiros do Ferrol trataron de resistir ás forzas da guarnición e aos frades que facían lume desde os conventos.\nDetrás da artillería, que se apoderou de parte norte da cidade, saíu a infantería en columna da tres cara a parte sur, onde se atopou con grupos que a hostilizaron con lume de arma curta. O capitán desas forzas axitou unha bandeirola de paz. Aínda intentou o alcalde unha xestión conciliadora. Acompañado do xefe da garda municipal e de varios concelleiros preguntou ao capitán a razón do seu alarde.\n-Saímos para defender a República.\n-E por que non nos arman a nós que tamén queremos defendela?- preguntou Serantes.No cuartel hai armas; vaian vostedes a buscalas.\nAos poucos minutos, o capitán ordenaba á súa tropa facer lume. Dos miles de traballadores ferroláns apostados nas rúas, facían fronte os que dispuñan dunha pistola ou dunha escopeta.\nPublicado por Galiza Sosego as 16:34


O noso río : avozdevilalba.gal\nOs pobos que temos río, temos unha especial riqueza, e Vilalba ten un río con varios nomes ao que se asoma e do que se beneficia en moitos aspectos.\nOs ríos teñen sido motivo de asentamento, e orixe de poboacións que apousaron hai moitos séculos á súa beira e medraron mirándose no espello das súas augas.\nEu non creo que Vilalba se asentase precisamente neste lugar por estar á beira do río, pero tampouco aseguraría o contrario. E se se sonstruíu no alto, ben seguro foi por ter así mellor posibilidade de defensa nuns tempos nos que a vida dependía de estar resgardado por un castelo, gobernado por un señor feudal encargado de protexer á poboación do contorno.\nE temos unha lenda que di que desde os foxos do castelo ía un paso subterráneo ata a Pena de Miguel, de maneira que os fortificados no castelo podían levar os cabalos beber ao río e mesmo recoller auga para resistir os asedios ós que forzas invasores os sometesen. Esto só é unha lenda, pero é sinal da dependencia de calquera poboación da auga, neste caso do río, para poder subsistir.\nOs ríos depuran, limpan, coa súa auga, as escorrentías das fincas do arredor, ou as limpaban en tempos cando esas escorrentías só procedían dos abonos das fincas, dos xurros das cortes, e en fin do traballo humano nunha sociedade agrícola de pura subsistencia.\nPero os tempos cambiaron, evoluíron, e hoxe os ríos reciben outros aportes desusados, que non logran depurar ao momento producíndose contaminacións como a que se fixo pública recentemente que causou\ninquedanza non só aos responsables do bo estado das augas senón a todos os que viven ás súas beiras e aos numerosos pescadores que teñen no río o seu particular paraíso.\nSon os pescadores precisamente os que, polo seu contacto co río, detectan calquera alteración do estado das augas, e os que nesta ocasión deron tamén a voz de alarma.\nPrimeiro foron unhas manchas na zona da Magdalena, que logo se extenderon a outras zonas do río, podendo ter a culpa moi diversas cuestións, desde un verquido incontrolado desde calquera punto das marxes ata o fiuncionamento deficiente da depuradora do polígono, tendo sempre en conta que as depuradoras – que non teño a menor idea de cómo funcionan para conseguir tan difícil función- sempre se van quedando pequenas a medida que a actividade humana vai medrando, e á natureza vaille quedando cada vez menos espacio libre coa invasión á que coas nosas actividades a estamos sometendo.\nNestes tempos, en que a temporada da pesca fluvial está aínda recente, calquera agresión ao río é especialmente sensible, e os vilalbeses estamos afeitos a ter un coto de pesca importante e frecuentado, polo que acontecementos coma este non benefician para nada ó río nin a Vilalba. Máis nun tempo coma este de seca, no que moitas fontes non abriron, os ríos van con pouca auga, e calquera contaminación fai moito máis dano.\nAgardamos que o problema do río non chegue a maiores, e sigamos disfrutando dun río sano e limpo, como sempre foi o noso, que –como dicía Carmiña Prieto Rouco- ao pasar “bica os pés” da nosa vila.


14-abr-2009 As obras de mellora na escola de Carnoedo principiaron o 30 de marzo e estarán rematadas a mediados de abril - PSDEG-PSOE SADA\nHome / Comunicación / Concelleiros / 14-abr-2009 As obras de mellora na escol\n14-abr-2009 As obras de mellora na escola de Carnoedo principiaron o 30 de marzo e estarán rematadas a mediados de abril\nA Concelleira de Educación, a socialista Raquel Bolaño, informa de que as obras de acondicionamento e mellora da Escola de Educación Infantil de Carnoedo principiaron o día 30 de marzo e estarán rematadas a mediados de abril. Esta actuación conta cun investimento de 15.563 euros e enmárcase dentro da partida ‘Investimento na mellora de centros educativos’, financidada con cargo ao Fondo Estatal de Investimento Local (FEIL)\nXa se substituiu a porta de entrada ao recinto e nos vindeiros días reforzarase o peche perimetral da escola e instalaranse canastras e porterías nas pistas deportivas.\nEsta actuación conta cun investimento superior aos 15.500€ e servirán para “dignificar as instalacións do centro”, explica Raquel Bolaño\nUn dos obxectivos primordiais desta actuación é incrementar a seguridade no recinto. Neste sentido, xa está instalada a nova porta de entrada ao colexio “atentendendo unha demanda histórica das nais e pais”, explica Raquel Bolaño, quen engade que estas obras “contribuirán a dignificar as instalacións do centro despois de moitos anos sin ter recibido nin un euro de investimento”.\nBolaño Fariña, así mesmo, explica que nos vindeiros días se construirá un peche de malla ríxida en varios puntos do perímetro. A actuación incluirá tamén a dotación de material deportivo para as pistas do centro: dúas canastras reglamentarias, unha de mini-basket e dúas porterías.\nEstas obras, que está a realizar a empresa ‘Construcións e reformas Dubra S.L.N.E.’ propiciaron a contratación de tres operarios.\nEsta actuación complementarase no futuro inmediato con outra que acometerá a Concellería de Obras para adaptar os parques infantís á normativa en vigor desde o ano 2003. Neste caso, actuarase no parque anexo ao colexio. Esta obra será financiada tamén con cargo ao FEIL.


Luns 20 Xan 2020\nPatrón de Moreira\nMércores, 18 Mai 2016 11:29\nAberto o prazo de inscricións nos roteiros medioambientais\nA Concellería de Educación do Concello de Soutomaior inicia novos roteiros medioambientais que se realizarán durante o mes de maio e xuño. Estes roteiros están deseñados para todos os públicos e teñen como finalidade poñer en valor os recursos naturais e patrimoniais do noso Concello e arredores. Están guiados por unha experta medioambiental que axudará a que as persoas participantes poidan ampliar os seus coñecementos sobre prantas, árbores, animais, etc.\nAdemais dos contidos de educación medioambiental os roteiros tamén aportanun compoñente lúdico que os fai moi atractivos e enriquecedores porque se realizan usando a técnica da orientación e do xeocaching. Durante todo o roteiro haberá unha serie de pistas que se irán atopando mediante a interpretación dun mapa que se lles entregará previamente ao inicio do roteiro.\nEstes roteiros son moi sinxelos e divertidos polo que desde o Concello animamos a todos os veciños e veciñas a participar pois seguro que atoparán lugares e recursos nos que nunca repararan.\nA participación nos roteiros é de balde pero hai que inscribirse previamente na OMIX porque as prazas son limitadas, 986700822\nUn traballo ao redor da figura de Pedro Madruga\nOs cans chegan ao IES de Soutomaior\n" O fomento da Língua Galega é fundamental para o alumnado/a"\nSeguridade Viaria na presentación de “ColeRoteiros”\nA Semana da Ciencia de Soutomaior visita o Instituto\nSemana da ciencia no Concello de Soutomaior\nUn ano máis o CEIP Manuel Padín Truiteiro felicítannos o Nadal\nActividades Semana da Ciencia\nSemana da Ciencia en Soutomaior\nRoteiro medio ambiental "A Pedra…\nCapacidade, SI MOITA! Sábado 1…\nMicrolab e construíndo con formas…\nCampamento de inmersión lingüística nos…\nXIII EDICIÓN DO CONCURSO LITERARIO “ VERBAS PARA…COMUNICAR”\n16-01-2020 / Biblioteca\nA Biblioteca Municipal do Concello de Soutomaior en Arcade pon en funcionamento 5 equipos informáticos novos de última xeración co obxecto de mellorar o servizo que se presta aos usuarios. Teñen...\nDebido que a Axencia Estatal de Meteoroloxía avisa dun fenómeno adverso de nivel laranxa por vento o Concello de Soutomaior informa que quedan suspendidas as seguintes actividades deportivas: Clases de Tenis...


Turistas de diferentes partes do Estado chegan a Galiza malia o feche perimetral\nA maioría dos viaxeiros proceden de Madrid, con 40% dos contaxios no Estado\nTuristas polas rúas de Sanxenxo, en foto de arquivo (Foto:Europa Press)\nLucía Rodríguez 21:47 do 1 de abril de 2021\nO procedemento de sanción aberto pola policía local de Cambados ao dirixente da oposición venezolana residente en Madrid, Leopoldo López, por atoparse irregularmente na localidade do Salnés, saca á luz pública os incumprimentos das restricións á mobilidade impostas polo Goberno estatal e evidencia que os feches perimetrais vixentes durante toda a Semana Santa non están impedindo á chegada masiva á Galiza de cidadáns do resto Estado.\nLeopoldo López non é unha excepción no país. Casos semellantes aos do político venezolano, aloxado na vivenda do ex embaixador español en Venezuela, Jesús Silva, na urbanización de Raeiros no Grove son habituais en toda a Galiza costeira. Sen ir máis lonxe, o anfitrión e acompañante de López, o diplomático e alto cargo dos Executivos de Mariano Raxoi, Jesús Silva, tamén reside en Madrid.\n“A urbanización de Raeiros, cuxas vivendas son propiedade na súa práctica exclusividade de madrileños, están a tope”, sinala a Nós Diario, un comerciante do Grove que quere preservar a súa identidade. “As persoas de fóra que teñen unha segunda residencia aquí viñeron practicamente todas nesta Semana Santa e só hai que ver como están as rúas e os negocios para darse conta do aumento da poboación”, continúa Alfredo, quen destaca que “no meu negocio as vendas son practicamente as mesmas que a doutros anos por estas datas. O que si que falta é o turismo de hotel”.\nUnha historia común á Galiza costeira\nA historia de Alfredo repítenola Manuel para a comarca da Mariña. Manuel, propietario dunha cafetaría en Foz, recoñece a Nós Diario que “esta Semana Santa aquí en Foz está sendo un alivio para os negocios da hostalaría que levamos un ano pasándoo moi mal. Na zona do porto e da praia, as terrazas están cheas e os supermercados non dan feito”. Neste sentido lembra que o 40% do parque de vivendas da localidade está dedicado á segunda residencia “e a xente de Madrid que ten piso en Foz aproveitou estas datas para vir”.\nLuísa traballa nun supermercado en Fisterra. Ao igual que Alfredo e Manuel solicita gardar o anonimato para falar “porque non quero problemas, que a situación está moi complicada e aínda se vai pór peor”. Ela notou estes días no seu traballo un importante aumento das vendas, “case estamos facturando como nos días de verán” e apunta que “os clientes son persoas de Madrid, sobre todo, que teñen aquí un piso para pasar as vacacións e aproveitan os días festivos”. Neste sentido, afirma que “na súa maioría están en Fisterra desde a fin de semana do Domingo de Ramos e moitos son coñecidos porque levan vindo xa moito tempo”.\nO turismo residencial concentra a práctica totalidade dos turistas desprazados á Galiza. Se ben os aloxamentos hostaleiros están rexistrando unhas reservas para esta fin de semana que se sitúan entre 40% e 80%, neste caso proceden na súa maioría do turismo nacional.\nA este respecto, desde a patronal hostaleira teñen sinalado o risco de promover os desprazamentos neste momento por razóns de orde sanitaria e económica, significando que unha mala xestión da pandemia na Semana Santa pode provocar a perda do verán.\nVolver repetir o de hai un ano\nA importante presenza de turistas españois no país está a provocar unha gran preocupación entre a poboación da Galiza costeira. Neste sentido, xera unha especial inquietude a chegada de cidadás e cidadáns madrileños, debido ás altas taxas de incidencia acumulada nese territorio e o alto número de contaxiados, que neste momento supera o 40% do total estatal.\nAo tempo, sorprende a súa facilidade para desprazarse e chegar á Galiza, malia a vixencia de varios feches perimetrais que impiden as persoas abandonar a súa comunidade de residencia. A lembranza do acontecido en marzo de 2021, cando a cidadanía de Madrid expandiu a pandemia polo conxunto do Estado coa conivencia do Executivo de Sánchez , que se negou a fechar o foco principal do virus, volve pairar sobre a poboación galega.\nmadrid turismo COVID-19


CONDICIONES GENERALES - EXPOPLANETARIUM EXPOPLANETARIUM\nAdri e minux dende Galiza para o desmundo! Web actualizada en decembro de 2018\nExpoplanetarium naceu no 2003 co afán de ser o contedor futuro e mostra virtual das obras, artes e maestrías de Adri e de minux.\nAdriana Pérez e Alfonso Rodríguez (en adiantes os CREADORES do sitio) co correo electrónico, a efectos de notificacións, planetarium(a)expoplanetarium.net poñen a disposición no seu sitio web expoplanetarium.net determinados contidos de carácter informativo sobre as súas actividades. As presentes condicións xerais rexen única e exclusivamente o uso do sitio web dos CREADORES por parte dos USUARIOS que accedan ao mesmo. As presentes condicións xerais expóñenselle ao USUARIO no sitio web expoplanetarium.net en todas e cada unha das páxinas, para que as visualice e lea, a través de internet e se atope plenamente informado.\nO acceso ao sitio web dos CREADORES implica sen reservas a aceptación das presentes condicións xerais de uso que o USUARIO afirma comprender na súa totalidade. O USUARIO comprométese a non utilizar o sitio web e os servizos que se ofrecen no mesmo para a realización de actividades contrarias á lei e a respectar en todo momento as presentes condicións xerais.\n1.1.- A utilización do sitio web dos CREADORES, non leva a obrigatoriedade de inscrición do USUARIO. As condicións de acceso e uso do presente sitio web réxense estritamente pola legalidade vixente e polo principio de boa fe comprometéndose o USUARIO para realizar un bo uso da web. Quedan prohibidos todos os actos que vulneren a legalidade, dereitos ou intereses de terceiros: dereito á intimidade, protección de datos, propiedade intelectual etc. Expresamente os CREADORES prohiben os seguintes:\n1.1.1.- Realizar accións que poidan producir no sitio web ou a través do mesmo por calquera medio calquera tipo de dano aos sistemas dos CREADORES ou a terceiros.\n1.1.2.- Realizar sen a debida autorización calquera tipo de publicidade ou información comercial directamente ou de forma encuberta, o envío de correos masivos (“spaming”) ou envío de grandes mensaxes co fin de bloquear servidores da rede (“mail bombing”)\n1.2.- Os CREADORES, poderán interromper en calquera momento o acceso ao seu sitio web se detecta un uso contrario á legalidade, a boa fe ou ás presentes condicións xerais -ver cláusula quinta.\n2.1.- Os CREADORES utilizando fontes internas e externas de tal modo que unicamente fanse responsables polos contidos elaborados de forma interna.\n2.2.- Os CREADORES resérvanse o dereito para modificar en calquera momento os contidos existentes no seu sitio web. Os CREADORES non aseguran nin se responsabilizan do correcto funcionamento das ligazóns a sitios web de terceiros que figuren en expoplanetarium.net. Ademais a través deste sitio web póñense a disposición do usuario servizos gratuítos e de pago ofrecidos por terceiros e que se rexerán polas condicións particulares de cada un deles. Os CREADORES non garante a veracidade, exactitude ou actualidade dos contidos e servizos ofrecidos por terceiros e queda expresamente exento de todo tipo de responsabilidade polos danos e prexuízos que poidan derivarse da falta de exactitude destes contidos e servizos.\n3.1.- Os CREADORES en ningún caso serán responsables de:\n3.1.3.- Da fiabilidade e veracidade das informacións introducidas por terceiros no sitio web, ben directamente, ben a través de ligazóns ou links. Así mesmo, os CREADORES colaborarán e notificarán á autoridade competente estas incidencias no momento en que teñan coñecemento fehaciente de que os danos ocasionados constitúan calquera tipo de actividade ilícita.\n3.2.- Os CREADORES resérvanse o dereito para suspender o acceso sen previo aviso de forma discrecional e con carácter definitivo ou temporal ata o aseguramento da efectiva responsabilidade dos danos que puidesen producirse. Así mesmo, os CREADORES colaborarán e notificarán á autoridade competente estas incidencias no momento en que teñan coñecemento fehaciente de que os danos ocasionados constitúan calquera tipo de actividade ilícita.\nO sitio web dos CREADORES -os contidos propios, a programación e o deseño do sitio web- atópase plenamente protexido polos dereitos de autor, quedando expresamente prohibida toda reprodución, comunicación, distribución e transformación dos referidos elementos protexidos salvo consentimento expreso dos CREADORES. Os materiais tanto gráficos como escritos enviados polos usuarios a través dos medios que se poñen á súa disposición no sitio web son propiedade do usuario que afirma ao envialos a súa lexítima autoría e cede os dereitos de reprodución e distribución aos CREADORES.\nAs presentes condicións xerais réxense pola lexislación española. Son competentes para resolver toda controversia ou conflito que se derive das presentes condicións xerais os Xulgados pertinentes renunciando expresamente os CREADORES a calquera outro foro que puidese corresponderlle.\nNo caso de que calquera cláusula do presente documento sexa declarada nula, as demais cláusulas seguirán vixentes e interpretaranse tendo en conta a vontade das partes e a finalidade mesma das presentes condicións. Os CREADORES poderán non exercitar algún dos dereitos e facultades conferidos neste documento o que non implicará en ningún caso a renuncia aos mesmos salvo recoñecemento expreso por parte dos mesmos.\nBSO DO MES\nPolítica de Privacidade | Política de Cookies | Deseño web Adri (Redeiras.net) | Expoplanetarium desde 2003


Vieiros: Galiza Hoxe - 'Que facemos coa lingua?'\nNúmero cero da revista 'Estega'\n'Que facemos coa lingua?'\nO sindicato STEG analiza a cuestión nun monográfico que conta coa colaboración de Sechu Sende, Valentina Formoso, Nel Vidal e Valentim R. Fagim, entre outros.\nRedacción - 10:00 20/12/2009\nTags: decreto Estega galego número cero reflexión revista STEG\nImaxe tirada da revista\nO sindicato STEG acaba de publicar o número cero da revista Estega: escola pública galega / información e debate, que nesta primeira edición aborda a cuestión do galego no ensino: o monográfico leva por título Que facemos coa lingua?.\nA situación actual do idioma e a normalización lingüística, son os temas principais que tratan os diversos colaboradores. Neste caso, Sechu Sende, Valentina Formoso, Nel Vidal, Emilio Insua, Miguel Louzao, Valentim R. Fagim, Ana Mª Pérez Rico, Pablo Gamallo, Carlos Negro, así como representantes dos colexios Emilia Pardo Bazán, da Coruña, e Cruceiro de Canido, de Ferrol.\n“Decálogo d@ profe de língua”, “A oralidade transmítese no berce da emoción”, “Cambiagalicia, unha idea para cambiar un país”, “Ser língua nom é fácil” ou “O mito erótico de Galicia Bilingüe e do galeguismo, a Finlândia” son os títulos dalgúns dos contidos deste monográfico do que se editaron catro mil exemplares ás portas da presentación dun novo decreto.\nPrecisamente, segundo aseguran desde o sindicato STEG, remitíuselles tamén ao conselleiro de Educación, Xesús Vázquez, e ao secretario xeral de Política Lingüística, Anxo Lorenzo, cadanseu volume deste especial Que facemos coa lingua?.\n“Reflexión e debate pausado”\nO obxectivo da revista é o da “reflexión e debate pausado e pensado”, segundo apuntan no seu editorial. “Un plus de obra colectiva con nome e apelidos, en tempos de comentarios persoais que aproveitan o anonimato para insultar ou desvariar, de reflexión en tempos nos que prima dar a opinión máis repentista, arroutada e irreflexiva”, apuntan.\nAdemais, pretenden “tratar temas desde ópticas educativas e profesionais, non desde ópticas xornalísticas, políticas, económicas ou sociais, exclusivamente; invadidos como estamos polo discurso educativo que nos chega desde fóra deste ámbito”.\nNa redacción de Estega -que non oculta que “edita un sindicato”, mais que “lonxe de ser negativo, ten o valor de representar unha obra colectiva, feita por unha parte do profesorado galego, directamente”- participan Pepe Cabido, Sonia F. Casal, Alfredo Iglesias, Francisco Legaspi e Gelo P. Portomeñe. Serxio Suárez Bandín encárgase do proxecto gráfico e da maquetación.\nQue facemos coa lingua? Número cero da revista Estega (.pdf)\nDúas páxinas do número cero de 'Estega'


A Xunta Local de Seguridade reúnese para reforzar a coordinación da Policía Local, Nacional e Autonómica ante os últimos feitos acontecidos en Lugo | Concello de Lugo\nA Xunta Local de Seguridade reúnese para reforzar a coordinación da Policía Local, Nacional e Autonómica ante os últimos feitos acontecidos en Lugo\nA Alcaldesa e o Subdelegado do Goberno co presidiron esta xuntanza onde se trataron temas como as pelexas entre a mocidade, as agresións sexuais e os roubos, que segundo Méndez, “nos preocupan a ambas institucións, independentemente de que sexan casos illados”\nA rexederora afirmou que o Concello pon a disposición os axentes da Policía Local para colaborar nas labores de vixiancia das forzas e corpos con competencia. Ademais, lembrou a boa acollida da campaña Chamar ao 092\nO Salón de Comisións do Concello de Lugo acolleu este mércores unha reunión da Xunta Local de Seguridade, tras poñerse en contacto a Alcaldesa, Lara Méndez, co Subdelegado do Goberno en Lugo, Ramón Carballo, para abordar os distintos temas de actualidade en materia de seguridade “que nos preocupan a ambas institucións, independentemente de que sexan casos illados”, tal e como asegurou a rexedora. Méndez e Carballo co presidiron esta xuntanza, na que tamén estiveron presentes mandos da Policía Local, Nacional e Autómica.\nDurante o encontro, e tras realizar unha evaluación xeral dos últimos feitos acontecidos en Lugo, puxéronse enriba da mesa cuestións para reforzar a coordinación entre a Policía Local, Nacional e Autonómica. Trátase, como explicou a Alcaldesa, de desenvolver actuacións conxuntas entre Concello e Subdelegación do Goberno, cada un, evidentemente, dentro das súas competencias. Nesta liña, a entidade local, “como non pode ser doutro xeito, e dunha maneira propositiva”, pon a disposición os axentes da Policía Local para colaborar nas labores de vixiancia das forzas e corpoos con competencia, para que cando así o requeriran e o crean necesario, colaboren e busquen sinerxias.\nA intensificiación dos axentes faise ao marxe de iniciativas propias como a campaña Chamar ao 092, o teu mellor golpe!, posta en marcha polo Concello “para concienciar que este tipo de actos non son bos, aínda que sexan con certas normas e regras tácticas, e que tivo moi boa acollida e resposta ante a sociedade luguesa”.\nPola súa banda, Carballo aclarou que na xuntanza se abordou a coordinación dos corpos de seguridade para reforzar a súa presenza nas rúas de Lugo e transmitir seguridade á cidadanía. No tocante ao tema das agresións sexuais de Augas Férreas, Carballo explicou que todo apunta a que foron cometidas por unha única persoa e asegurou que a Policía Nacional traballa cunha lista de sospeitosos e que están pendentes dos resultados das análises das mostras recollidas, por se son suficientes para obter o ADN do agresor. Sobre os recentes roubos en vivendas do rural de Lugo asegurou que se continúa a investigar e que todo apunta á acción dun grupo de delincuentes itinerantes.\nDeste modo, as diferentes partes acordaron seguir traballando na liña xa emprendida para continuar mellorar a seguridade de Lugo, sempre de xeito conxunto e coordinado entre as distintas administracións e corpos de seguridade, para que estes casos non se repitan. “O cidadán non entende de competencias de seguridade, senón que entenden de seguridade en xeral, e por iso a importancia de buscar sinerxias e colaboración”, concluíu Lara Méndez.


A crise dos museos galegos, o caso do Marco de Vigo - Historia de Galicia\nInterior do Museo Marco de Vigo / Bluscus.es\npor Redacción · 18 Abr, 2017\nO Museo de Arte Contemporánea de Vigo ( MARCO) leva meses sumido nunha fonda crise. Unha situación que o seu director, Iñaki Martínez Antelo, ten denunciado en numerosas ocasións e que acaba de provocar que tire a toalla. El mesmo anunciou que deixará o seu posto en canto acabe o seu contrato ante a falta de apoios e escasos recursos.\nPor iso, e ante esta situación, Asociación de Directores de Museos e Centros de Arte Contemporánea de España (Adace) reclamou este luns que haxa unha “transición profesional” na dirección do museo, e que este cambio se faga en base ao Documento de Boas Prácticas subscrito polo Goberno español en 2007.\nADACE admitiu a súa “gran preocupación” pola situación que vive o museo vigués e defendeu a traxectoria “impecable” do museo desde a súa apertura, en 2002, e eloxiou o traballo dos seus directores. Ademais, subliñou a importancia “estratéxica” deste centro de arte contemporánea “no ecosistema de museos e centro de arte de Galicia e de España”.\nPor iso, a asociación pediu que se faga unha “transición profesional”, seguindo o Documento de Boas Prácticas do 2007, e apostou por unha nova dirección “que preserve e profunde nas liñas de actuación desenvolvidas”, á vez que “velle pola autonomía que toda institución cultural de prestixio debe ter”.\nAdace ofreceuse a asesorar “desinteresadamente” ao padroado da Fundación Marco sobre a continuidade deste proxecto cultural e artístico, “clave no Estado español”.\nTemas: ADACEcriseIñaki Martínez AntelomarcoVigo\nSeguinte A Universidade de Vigo investigará o pasado de Oímbra, o concello con raíz celta e lagares rupestres\nAnterior Como reinventar a arqueoloxía en Galicia


REMATE DA FORMACIÓN EN PREVENCIÓN DE RISCOS LABORAIS DO OBRADOIRO DE EMPREGO XOVENES MORAÑA – VALGA – Concello de Moraña\nOs 16 alumnos/as do Obradoiro de Xóvenes Moraña – Valga pertencente ós concellos de Valga e Moraña, 8alumnos da especialidade de albanelería e 8 de forestais remataron a formación en prevención de riscos laborais.\nEste obradoiro comezou o pasado 16 de novembro tendo una duración de un ano e participan 16 mozos e mozas desempregados de ata 30 anos de idade.\nTrátase esta formación de complementaria aos oficios que van aprender durante o proxecto. Ten una duración de 60 horas que no día de hoxe foi complementada con outra de 6 horas específica para o oficio de albanelería. Sendo os principais contidos da mesma: os conceptos básicos sobre seguridade e saúde no traballo, os riscos no traballo e as medidas preventivas e os primeiros auxilios. Conceciar ao alumnado sobre a importancia da seguridade e saúde no traballo e que identifiquen e analicen os riscos xerais e específicos da súa actividade. Esta foi impartida por un técnico da Fundación Laboral da Construcción.\nTrátase dunha formación moi importante xa que o obradoiro desde o inicio está velando pola seguridade e pola prevención de riscos laborais. Así mesmo cumprindo coas obrigas de vixiancia da saúde o persoal do obradoiro realizou xa os recoñecementos médicos.


Tódolos días son igual de diferentes. As nosas rutinas poden resumirse nun feixe de verbos e substantivos que non mudan dun día para outro, mais as diferenzas están nos adxectivos, nas emocións que nos acompañan, nas persoas que atopamos, nas conversas que temos. O mundo está á nosa espera: só fai falla saír da cama. Por iso, Jim Jarmusch comeza cada un dos oito fragmentos que forman o seu último filme coa mesma imaxe: un plano cenital do protagonista acordando na cama canda a súa parella. É sempre a mesma imaxe, e sempre cunha composición diferente: os corpos máis achegados ou máis arredados, demorando uns segundos máis ou uns segundos menos en comezar a moverse. Son variacións pequenas e significativas que establecen o ton emocional de cada fragmento, porque todos temos días mellores e peores. O tema do filme, polo tanto, son esas mínimas variacións que individualizan as nosas rutinas, e nas que ás veces podemos atopar algún relustro de beleza.\nPaterson (Adam Driver), o protagonista, é condutor de buses en Paterson, a súa cidade, e tódolos días tenta escribir un poema ao xeito de William Carlos Williams, autor dun longo poema épico chamado, unha vez máis, Paterson (1946-58). O filme, en consecuencia, tiña que chamarse Paterson. Repetición e variación, ese é o sentido da vida, deste filme e de boa parte da obra de Jim Jarmusch. O cineasta estadounidense xa explorou as múltiples posibilidades creativas de determinadas situacións, como as viaxes en taxi en Night on Earth (1991), os encontros arredor dunha cunca de café e dun cigarro en Coffee and Cigarettes (2003), ou a procura de sucesivas antigas amantes en Broken Flowers (2005). O punto de partida pode ser, nalgúns filmes, unha soa frase, como en The Limits of Control (2009) –“Usted no habla español, ¿no?”– mentres que noutros a figura do dobre –os dous William Blake de Dead Man (1995), ou tódolos xemelgos que aparecen en Paterson– serve para salientar, por contraste, aquelas cousas que son únicas, desde a propia morte até un humilde caderno de poemas manuscritos.\nA creatividade, en Paterson, aparece como unha actitude natural ante a vida. O protagonista é, ante todo, un condutor de autobuses que escrebe poemas por pracer, e non un poeta que conduce un bus por necesidade. Laura (Golshifteh Farahani), a súa parella, é un pouco máis dispersa, mais tamén está sempre creando: cada tarde recibe a Paterson enfrascada nunha angueira diferente. Hai días, por exemplo, que aparece pintando a casa, outros personaliza a súa roupa, os venres prepara muffins a esgalla, e sempre decora todo co seu característico efecto dominó. Jarmusch semella tomarse máis en serio os poemas de Paterson que as creacións de Laura, cousa que introduce unha ominosa fenda de xénero no filme, mais o que fica claro é que a creatividade, para os dous personaxes, é unha pulsión espontánea que non precisa de estímulo exterior.\nPaterson é así un filme profundamente epicureísta, como xa era Only Lovers Left Alive (2013). A procura cotiá da beleza é unha forma de estar no mundo –e de facer do mundo un lugar mellor– malia que haxa desacordos –porque Paterson, por moito que cale, non gosta do pastel vexetariano de Laura, nin dos gastos derivados da súa nova guitarra– e malia que calquera día poida acontecer unha desgraza máis ou menos grave –quer un incidente violento no bar onde Paterson sempre recala, unha avaría no seu autobús, ou a destrución completa daquilo que debería estar mellor gardado. Neste sentido, o xogo de repeticións e variacións que propón Jarmusch ten aquí un aquel co que propuña Chantal Akerman en Jeanne Dielman, 23, quai du commerce, 1080 Bruxelles (1975), porque en ambos casos asistimos a rutinas irreproducíbeis na súa exactitude que se ven alteradas por detalles aparentemente nimios. Jarmusch, por sorte, é menos tráxico e máis vitalista que Akerman: sabe que a vida está chea de cousas desafortunadas, mais que aínda así hai que seguir adiante, pasar páxina, ás veces mesmo literalmente. Saíde por tanto da cama. Sede como Paterson. Cada día é unha nova páxina en branco.


Preséntase en Silleda o poemario infantil “Un mundo quentiño” - Lindeiros\nPreséntase en Silleda o poemario infantil “Un mundo quentiño”\nBy Lindeiros on\t 16 Xaneiro, 2019 Silleda\nSilleda, 16 de xaneiro do 2019 – A Casa da Cultura de Silleda acolle este venres a presentación da colección de poemas infantís “Un mundo quentiño” de Mónica Varela e ilustrado por Amalia López Brea “Luchi”, veciña de Lamela.\nA cita con “Un mundo quentiño” comeza as oito e media da tarde. No acto, que estará aberto ao público ata completar aforo, autora e ilustradora estarán acompañadas do escritor, investigador e crítico literario, Armando Requeixo, e do alcalde do Concello de Silleda, Manuel Cuíña.\nA publicación deste poemario contou coa colaboración da Secretaría Xeral de Política Lingüística da Xunta de Galicia, o Concello da Estrada e o Restaurante Enxebre Porta do Sol de Lamela. Esta editado por Edicións Fervenza.\nDirixido ao público infantil, “Un mundo quentiño” constitúe un poemario no que, explorando o que nos rodea descubrimos un mundo sorprendente en todo aquilo que está ao noso carón: caracois nos estantes dos libros, landras e bugallos na alfombra do salón, formigas no chineiro da cociña… Buscamos tesouros nas cortizas das árbores, detrás das follas, nos balados… A fada da chuvia vén a mollarnos, collemos leña para acender o lume e asamos as castañas… Todo un mundo quentiño que, cada día, nos permite coñecer a maxia do cotián.\nPara que esa maxia se traslade das verbas aos máis cativos, cada un dos poemas acompáñase de fermosas ilustracións realizadas por Amalia López, “Luchi”.\nAmalia López Brea “Luchi”, naceu na parroquia de Lamela, no Concello de Silleda. Licenciada en Bioloxía e diplomada en Maxisterio é unha apaixonada da pintura. A súa obra abarca óleos, acuarelas, pasteis graxos, carboncillo e lapis de cor.\nParticipou con ilustracións en distintas publicacións tanto no campo musical como infantil e de adultos: no disco-libro Cantos para nenos e nenas de María do Ceo; Cartafol poético da Porta do Sol de Lamela; no poemario infantil Versos e bolboretas de Mónica Varela Gestoso; e no disco-libro A Estrada da vida de Xosé Luna e Manoele de Felisa.\nMónica Inés Varela Gestoso, naceu na parroquia de San Miguel de Deiro no concello pontevedrés de Vilanova de Arousa o 30 de novembro de 1968.\nCursou estudos superiores na Universidade de Santiago de Compostela onde se licenciou en Filoloxía Hispánica no ano 1991. Na actualidade reside en Teo e exerce como profesora de Lingua e literatura castelá no IES Manuel García Barros da Estrada. Deuse a coñecer no panorama poético galego coa obra Soños de nenos (Edicións Embora, 2017), coa que acadou o Premio Arume de poesía para nenos 2015, outorgado pola Fundación Xosé Neira Vilas. Versos e Bolboretas, dirixida tamén ao público infantil e publicada por Edicións Fervenza, foi a súa segunda obra.\nMónica Inés Varela\nBisbarra libros Poesía\n14 Novembro, 2019 0\nSilleda inaugura este venres o viveiro de empresas de Área 33\n31 Outubro, 2019 0\nSilleda incrementa a partida de servizos sociais en máis dun 155%\nO silledense Cristian Costoya afronta o segundo mundial de karts


Vimianzo, onde comeza a campaña de roza das estradas, amplía da rúa Gándara de Osa - Vimianzo - Que pasa na costa\nVimianzo, onde comeza a campaña de roza das estradas, amplía da rúa Gándara de Osa\nEstado da estrada de Gándara de Osa\nOutro proxecto de renovación do pavimento en Vimianzo. Desta volta, trátase da mellora e ampliación da rúa Gándara de Osa. Actuarase entre a estrada AC-552 e o cruce cara Sansobre, dotando a esta vía dun novo firme, ensanchándoo de xeito que quede composto por dous carrís de circulación con zona de aparcamento e beiravía peonil nunha das marxes e nun dos tramos, así como das instalacións de evacuacións de pluviais, así como a instalación e colocación dunha nova rede de alumeado público.\nTamén se formula o soterramento do cableado en dous dos tramos da actuación, así como a construción dunha beiravía peonil no segundo tramo da actuación, a partires do primeiro cruce. Realizarase o recrecido de arquetas e bocas dos outros servizos existentes.\nCampaña de roza\nParalelemante, a Xunta comeza esta semana os traballos de roza e limpeza na estrada AC-432 ao seu paso polo concello vimiancés. Unha roza para previr incendios e reforzar a seguridade viaria, retiradando especies pirófilas, aquelas que son máis propensas á propagación do lume.\nJuan José López Muñoz: “O espírito de reinventarse de CAVISA, non o faría unha empresa de fóra”\nVimi-Bonos para reactivar o comercio e a hostalería de Vimianzo\nMoncho Gándara 28/11/20\n25N: Os Microrrelatos loitan contra a violencia de xénero\nAs entidades sociais de Vimianzo buscan a colaboración da veciñanza para axudar ás familias máis necesitadas


O BNG reclama que o goberno local garanta a seguridade en torno ao Camiño do Refoxo - Novas - Bloque Nacionalista Galego de Betanzos - BNG - Bloque Nacionalista Galego\nBNG de Betanzos 04 ago. 2014 - 22:33\nA pesar da nosa insistencia e da súa propaganda, o goberno local nada fixo para solucionar a situación que preocupa á veciñanza do barrio desde hai anos.\nBetanzos, 4 de agosto de 2014. O BNG reclamou no Pleno que o goberno local aclare os motivos polos que permite que a urbanización do Camiño do Refoxo continúe abandonada e xenerando molestias á veciñana dos Remedios e a rúa Saavedra Meneses. Xa trouxemos máis veces a Pleno as queixas da veciñanza pola suciedade, broza e presenza de insectos e outros animais que abundan na urbanización paralizada do Camiño do Refoxo, advertiu o voceiro nacionalista no Pleno.\nA pesar da nosa insistencia e da súa propaganda, o goberno local nada fixo para solucionar esta situación que preocupa á veciñanza do barrio desde hai anos indicou Henrique del Río no Pleno. O paso do tempo empeorou a situación comprometendo a seguridade das vivendas colidantes polo risco de incendio ademais da continua molestia que os animais ocasionan engadiu.\nOs nacionalistas exixiron ao goberno do PSOE que aclare por que non se actuou para solucionar este tema. Demandaron ao goberno prazos concretos para poñerlle solución a unha problemática que ten alarmada á veciñanza. Considera o PSOE que cun bando publicado no web municipal xa é abondo? ironizou Del Río.


IES Mendiño |\nPrincipal » Novas\nESCRITO ASINADO POLOS CENTROS DE REDONDELA "POLA SAÚDE MENTAL DA NOSA MOCIDADE"\nAxudas para adquirir material escolar. Curso 2022-2023\nMié, 18/05/2022 - 11:01 — Jose Antonio Ma...\nA cuantía da axuda para adquirir material escolar será de 50€ para as familias cunha renda per cápita igual ou inferior a 6000€.\nPoden consultar toda a información na seguinte ligazón do DOG\nProcedemento de reclamación de 2º de bacharelato\nJue, 12/05/2022 - 10:36 — Óscar Pérez Blanco\nAchegamos os modelos necesarios para reclamar as cualificacións de 2º de bacharelato. Calquera deles hai que presentalos no centro para rexistro antes da data límite. As datas límites son as seguintes:\nReclamación ante a dirección: 20 de maio ata as 14:00\nReclamación ante a Xefatura Territorial: 25 de maio ata as 14:00\nReclamación ante a dirección: 27 de xuño ata as 14:00\nReclamación ante a Xefatura Territorial: 1 de xullo ata as 14:00\nPara poder ver os distintos trámites e prazos do proceso de reclamación, poden descagar o seguinte arquivo:\nTrámites e datas do proceso de reclamación das cualificacións de 2º de bacharelato na convocatoria ordinaria\nTrámites e datas do proceso de reclamación das cualificacións de 2º de bacharelato na convocatoria extraordinaria\nA normativa que rixe o proceso é a seguinte:\nOrde do 2 de marzo de 2021 pola que se regula o dereito do alumnado á obxectividade na avaliación e se establece o procedemento de reclamación das cualificacións obtidas e das decisións de promoción e obtención do título académico que corresponda, en educación infantil, educación primaria, educación secundaria obrigatoria e bacharelato (DOG do 11 de marzo)\nCircular 2/2021 da Secretaría Xeral de Educación e Formación Profesional pola que se precisan aspectos da Orde do 2 de marzo de 2021 pola que se regula o dereito do alumnado á obxectividade na avaliación e se establece o procedemento de reclamación das cualificacións obtidas e das decisións de promoción e obtención do título académico que corresponda, en Educación Infantil, Educación Primaria, Educación Secundaria Obrigatoria e Bacharelato, para o curso 2020 2021.\nConvocatoria da ABAU de 2022\nMié, 04/05/2022 - 11:57 — Óscar Pérez Blanco\nDeixámosvos por aquí a convocatoria da ABAU de 2022. En dita convocatoria, podedes consultar, os plazos, a estructura das probas e todo o relacionado coa ABAU deste curso escolar.\nConvocatoria completa ABAU 2022\nCalendario e horarios de ABAU 2022\nMié, 04/05/2022 - 11:49 — Óscar Pérez Blanco\nPara descargar os horarios da convocatoria de xuño de 2022 podedes pinchar na seguinte ligazón:\nHorarios ABAU xuño 2022\nPlataforma de préstamo de contidos dixitais: E-LBE.2\nJue, 21/04/2022 - 09:00 — Jose Antonio Ma...\nEstá a disposición de todas as persoas usuarias da biblioteca do IES Mendiño un novo recurso: E-LBE.2. Unha plataforma de lectura e préstamo de contidos dixitais, que de xeito totalmente gratuíto pon á nosa disposición máis de 3 000 títulos.\nAdemais de todos os libros e recursos cos que xa conta a nosa biblioteca, esta nova plataforma de contidos dixitais permitaranos acceder ao seu amplo catálogo a través do noso computador, móbil, tablet ou dispositivo dixital.\nAprovéitao! Sorprenderate todo o que podes atopas. Na ligazón que achegamos aparece toda a información dispoñible.\nConcreción curricular do IES Mendiño para este curso, 2021-2022\nLun, 11/04/2022 - 18:24 — Jose Antonio Ma...\nA entrada en vigor da nova lei de educación, a LOMLOE, obrigou a modificar as programacións didácticas vixentes desde principio de curso. Cada centro educativo tivo que proceder á modificación curricular, seguindo o indicado na Orde do 25 de xaneiro de 2022, pola que se actualiza a normativa de avaliación nas ensinanzas de educación primaria, de educación secundaria obrigatoria e de bacharelato no sistema educativo de Galicia.\nIsto supón a modificación dos criterios de avaliación, promoción e titulación. Por outra banda os departamentos didácticos do centro concretan as actividades de apoio, reforzo, recuperación e ampliación para o alumnado, no período que abrangue desde a 3ª avaliación até a avaliación final.\nPoden acceder a toda esta información na web no centro, no apartado de Programacións Didácticas, ou entrando directamente desde esta ligazón:\nA dirección do IES Mendiño\nPublicación da listaxe provisional de admitidas/os para o curso 2022-2023\nMar, 29/03/2022 - 10:10 — Óscar Pérez Blanco\nTodo o alumnado que presentou en prazo a solicitude de admisión para o curso 22-23 foi admitido no centro.\nApertura de prazo para a solicitude de bolsas de estudo para o Bacharelato\nVie, 18/03/2022 - 10:04 — Jose Antonio Ma...\nPublicouse a convocatoria de bolsas de carácter xeral para o curso académico 2022-2023 para o alumnado que vaia cursar ensinanzas postobrigatorias. Isto afecta a todo ao alumnado que vai cursar estudos de BACHARELATO o próximo curso, así como os que van acceder á Universidade.\nNa referida convocatoria establecese o prazo de solicitude: será do 30 de marzo de 2022 até o 12 de maio de 2022, ás 24,00h, ambos inclusive.\nAchegamos a ligazón ao extracto da convocatoria de bolsas de carácter xeneral para o curso académico 2022-2023,publicado o 12 de marzo de 2022: “Extracto de la Resolución de 10 de marzo de 2022, de la Secretaría de Estado de Educación, por la que se convocan becas de carácter general para el curso académico 2022-2023, para estudiantes que cursen estudios postobligatorios”.\nCHEGOU O ENTROIDO, XA NOS TARDABA!!!!!!!!!!!\nDom, 06/03/2022 - 18:45 — Óscar Pérez Blanco\nDespois de dous anos sen poder celebralo por mor da pandemia, o venres 25 de febreiro retomamos a celebración do Entroido no patio do Mendiño, que se encheu de deportistas, persoal sanitario, personaxes de conto, animais, demos, animadoras, magas... e todo tipo de xente disposta a pasar unha xornada de troula practicando voleibol, pinfuvote, carreiras de sacos ou soga tira.\nE claro, con tanta actividade física, precisabamos recuperar as forzas... e aí estaban as estrelas indiscutibles do Entroido: os chouripáns!!!!\nDeixámosvos aquí unhas fotiños da nosa celebración! Pincha na imaxe para velas.\nMié, 23/02/2022 - 10:09 — Óscar Pérez Blanco\nDecreto 13/2022 do 3 de febreiro de 2022\nOrde do 25 de xaneiro de 2017 que modifica a orde de 12 de marzo de 2013\nOrde do 18 de decembro de 2020 que modifica a orde do 12 de marzo de 2013\nNa páxina web da Consellaría tamén se pode atopar toda a normativa:\nEnlace a web da xunta\nADMISIÓN DE ALUMNOS/AS: Do 1 de marzo ao 21 de marzo.\nNo seguinte arquivo poden consultar a documentación necesaria para a admisión:\nPodes descargar o anexo II da seguinte ligazón e entregalo no centro: Impreso_Anexo II\nOFERTA DE PRAZAS VACANTES:\nNo curso 2022-2023, no que se refire en 1º Bacharelato, no IES Mendiño vaise ofertar 3 modalidades do bacharelato:\nBacharelato Xeral (de nova implantación).\nBacharelato de Ciencias.\nBacharelato de Humanidades e Ciencias Sociais.\nCopyright © 2003-2022 IES Mendiño.


TVE está a grabar o filme “Concepción Arenal, a visitadora de cárceres” | Proxecto Cárcere\nPoblicado o Abril 9, 2012 por Proxecto Cárcere\nConcepción Arenal (Ferrol,1820- Vigo,1893) foi avogada, escritora e feminista e a primeira muller de Galicia e de todo o estado en ir à universidade, nunha época na que esta ainda estaba vedada para as mulleres. Tamén foi a primeira muller en ser nomeada visitadora de cárceres.\nConcepción Arenal defendia unha humanización dos cárceres e o dereito das presas e presos a ser tratadas con dignidade. Cria que o acceso á educación de toda a sociedade era a mellor ferramenta para vaciar os cárceres de persoas. A este efecto realizou numerosos estudos que están recollidos en publicacións como “Carta aos delincuentes”, “Oda á escravitude”, “O delito colectivo” ou “A educación da muller”.\nO antigo cárcere provincial da Coruña integrou algunhas das propostas de Concecpción Arenal na seu deseño como insta na placa da entrada. A nós enorgullécenos que se faga un filme da súa historia que é a nosa e esperamos podela ver pronto.\nO filme, que será emitido na TVE, terá como protagonistas a Blanca Portillo, como Concepción Arenal, acompañada por Mabel Rivera no papel de Juana de Vega.\n“A mediados do século XIX a avogada e escritora Concepción Arenal traballou como visitadora de cárceres na prisión de mulleres da Coruña, o que daría como fruto algunhas das súas obras chave. Os seus escritos servirían de base para a reforma do sistema penitenciario no Estado Español.”